**melléklet a 40/2020. (VIII.31.) határozathoz**

**MÓR VÁROSI ÖNKORMÁNYZAT**

**2021.-2024. ÉVI**

**STRATÉGIAI BELSŐ ELLENŐRZÉSI TERVE**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (továbbiakban Bkr.) 30. § (1) bekezdése alapján a belső ellenőrzési vezető stratégiai belső ellenőrzési tervet készít, amely - összhangban a szervezet hosszú távú céljaival - meghatározza a belső ellenőrzésre vonatkozó stratégiai fejlesztéseket a következő négy évre, és az alábbiakat tartalmazza:

a) a hosszú távú célkitűzéseket, stratégiai célokat;

b) a belső kontrollrendszer általános értékelését;

c) a kockázati tényezőket és értékelésüket;

d) a belső ellenőrzésre vonatkozó fejlesztési és képzési tervet;

e) a szükséges erőforrások felmérését elsősorban a létszám, képzettség, tárgyi feltételek tekintetében;

f) az a)-c) pont alapján meghatározott ellenőrzési prioritásokat és az ellenőrzési gyakoriságot.

A Bkr. 31. § (1) bekezdés alapján a belső ellenőrzési vezető - összhangban a stratégiai ellenőrzési tervvel - összeállítja a tárgyévet követő évre vonatkozó éves ellenőrzési tervet. Az éves ellenőrzési tervnek a stratégiai belső ellenőrzési tervben és a kockázatelemzés alapján felállított prioritásokon, valamint a belső ellenőrzés rendelkezésére álló erőforrásokon kell alapulnia. Az elvégzett kockázatelemzés során magas kockázatúnak minősített területekre az éves ellenőrzési terv készítése során kiemelt figyelmet kell fordítani, és a lehető legrövidebb időn belül ellenőrizni kell.

A stratégiai belső ellenőrzési terv nem konkrét ellenőrzési programokat tartalmaz, hanem a belső ellenőrzés átfogó céljaira, a folyamatok kockázataira és a belső ellenőrzés fejlesztésének irányára vonatkozó megállapításokat fogalmaz meg.

**A hosszú távú célkitűzéseket, stratégiai célok**

Mór Városi Önkormányzat (továbbiakban: Önkormányzat) alapvető célja, hogy biztosítsa Mór város működőképességét, a kötelező és az önként vállalt közfeladatainak ellátásához szükséges források megteremtésével.

Ezen cél teljesítése érdekében a Bkr. 29.-30.§ -sok alapján, - összhangban az Önkormányzat gazdasági programjával – az **Önkormányzat**, beleértve a Móri Polgármesteri Hivatalt (továbbiakban: Hivatal), az Önkormányzat által alapított és irányított költségvetési szerveket (továbbiakban: Intézmények), a Német Nemzetiségi Önkormányzat Mórt és a Cigány Nemzetiségi Önkormányzat Mórt (továbbiakban: Nemzetiségi Önkormányzatok) valamint az Önkormányzat 100%-os tulajdonában lévő gazdasági társaságokat (továbbiakban: Gazdasági Társaságok) is, **2021.-2024. évi stratégiai belső ellenőrzési terve** az alábbiak szerint került meghatározásra:

***Az Önkormányzat hosszú távú célkitűzései:***

* Magyarország helyi önkormányzatairól szóló törvény által meghatározott, kötelező feladatok hatékony, gazdaságos, eredményes ellátása.
* Az önként vállalt feladatok ellátásához megfelelő pénzügyi háttér megteremtése.
* Költséghatékonyabb feladatmegoldások keresése.
* Városüzemeltetési feladatok színvonalas biztosítása.
* Szervezetek kulturális, sport tevékenységének támogatása.
* Önkormányzati költségvetés optimális tervezése, a végrehajtás szabályszerűsége.
* Bevételi lehetőségek feltárása, pályázati lehetőségek kihasználása.
* Kiadási előirányzatok optimális felhasználása.
* Eredményes vagyongazdálkodás.
* Optimális intézményrendszer kialakítása és működtetése.
* A tulajdonosi érdekek érvényesítése a gazdasági társaságok tekintetében.

Valamint:

* Az integritás- és belső kontrollrendszer megerősítése.
* Vezetői elszámoltatás növelése.
* Szabályozottság - Önkormányzat, Hivatal, Nemzetiségi Önkormányzatok, az Intézmények, Gazdasági Társaságok - szervezeti szinten való összehangolása.
* Működési kockázatok csökkentése.

***A belső ellenőrzés célkitűzései, stratégiai céljai:***

A Bkr. 2. § b) pontja szerint a „belső ellenőrzés: független, tárgyilagos bizonyosságot adó és tanácsadó tevékenység, amelynek célja, hogy az ellenőrzött szervezet működését fejlessze és eredményességét növelje, az ellenőrzött szervezet céljai elérése érdekében rendszerszemléletű megközelítéssel és módszeresen értékeli, illetve fejleszti az ellenőrzött szervezet irányítási és belső kontrollrendszerének hatékonyságát”.

A belső ellenőrzés célja az Önkormányzat - beleértve a Hivatalt, a Nemzetiségi Önkormányzatokat, az Intézményeket és a Gazdasági Társaságokat is - egészére kiterjedő egységes ellenőrzési rendszer keretében a folyamatos és rendszeres ellenőrzés alapjainak megteremtése és továbbfejlesztése, a környezeti változásokra különböző módon reagáló rendszerek vizsgálata, értékelése.

**Belső ellenőrzési fókusz:**

* a gazdálkodással kapcsolatos feladatok szabályszerűségének biztosítása a működőképesség és pénzügyi egyensúly megteremtése érdekében,
* vizsgálni és értékelni a pénzügyi irányítási és ellenőrzési rendszerek működésének gazdaságosságát, hatékonyságát és eredményességét,
* a pénzügyi egyensúlyi helyzetet befolyásoló döntésekkel kapcsolatos feltárt kockázati tényezők elemzése,
* a feladatok gazdaságos, hatékony és eredményes ellátásának megalapozása,
* vizsgálni a rendelkezésre álló erőforrásokkal való gazdálkodást, a vagyon megóvását és gyarapítását, valamint az elszámolások, beszámolók megbízhatóságát,
* a pénzügyi és számviteli rendszer szabályozottságának ellenőrzése, figyelemmel a jogszabályi változásokra,
* ajánlásokat, javaslatokat megfogalmazni a kockázati tényezők, hiányosságok megszüntetése, kiküszöbölése vagy csökkentése, valamint a szabálytalanságok megelőzése, illetve feltárása érdekében,
* szabályszerűségi-, pénzügyi-, rendszer-, és teljesítmény-, valamint informatikai típusú ellenőrzések,
* integritás-, és belső kontrollrendszer működésének és hatékonyságának vizsgálata,
* a korábbi ellenőrzések által feltárt hiányosságok, javaslatok hasznosulásának kontrollja,
* magas kockázatú rendszerek, folyamatok ellenőrzése éves ciklusokban, illetve lehetőség szerint,
* közepes kockázatú rendszerek, folyamatok ellenőrzése 2 éves ciklusokban, illetve lehetőség szerint,
* alacsony kockázatú rendszerek, folyamatok ellenőrzése 3 éves ciklusokban, illetve lehetőség szerint.

**A belső kontrollrendszer általános értékelése**

Az államháztartásról szóló 2011. évi CXCV. törvényben (továbbiakban: Áht.) foglaltaknak megfelelően az államháztartási kontrollok célja az államháztartás pénzeszközeivel és a nemzeti vagyonnal történő szabályszerű, gazdaságos, hatékony és eredményes gazdálkodás biztosítása.

A **belső kontrollrendszer** a kockázatok kezelése és tárgyilagos bizonyosság megszerzése érdekében kialakított folyamatrendszer, amely azt a célt szolgálja, hogy megvalósuljanak a következő célok:

*a)* a működés és gazdálkodás során a tevékenységeket szabályszerűen, gazdaságosan, hatékonyan, eredményesen hajtsák végre,

*b)* az elszámolási kötelezettségeket teljesítsék, és

*c)* megvédjék az erőforrásokat a veszteségektől, károktól és nem rendeltetésszerű használattól.

A Belső Ellenőrök Nemzetközi Szervezetének 2100 számú gyakorlati standardjának meghatározása szerint a belső ellenőrzési tevékenységnek értékelnie kell az irányítási folyamatot, és megfelelő javaslatokat kell tennie a szervezetirányítási folyamat javítására, hogy elérje a következő célkitűzéseket:

*• stratégiai és operatív döntések meghozatala;*

*• a kockázatkezelés és kontrollok felülvizsgálata;*

*• megfelelő etikai elvek és értékek érvényesülésének elősegítése a szervezetben;*

*• hatékony szervezeti teljesítménymenedzsment és számon-kérhetőség biztosítása;*

*• a kockázatokkal és a kontrollokkal kapcsolatos információk hatékony kommunikálása a szervezet megfelelő területei felé;*

*• a vezető testület, a külső és belső ellenőrök, egyéb bizonyosságot szolgáltató szervezetek, valamint a vezetés tevékenységeinek hatékony koordinálása, köztük az*

*információk hatékony átadása.*

Az irányadó jogszabály által megkövetelt belső kontrollrendszer kialakítása és működtetése a költségvetési szerv vezetőjének a feladata.

A költségvetési szerv vezetője köteles a szervezet minden szintjén megfelelően érvényesülő

a) kontrollkörnyezetet,

*b)* integrált kockázatkezelési rendszert,

*c)*kontrolltevékenységeket,

*d)*információs és kommunikációs rendszert, és

*e)*nyomon követési rendszert (monitoring)

kialakítani, működtetni és fejleszteni.

A belső kontrollrendszer megfelelő kialakításával és működtetésével csökkenthető a kockázat, elkerülhetőek a hibák.

A belső kontrollrendszer tartalmazza mindazon elveket, eljárásokat és belső szabályzatokat, melyek biztosítják, hogy

a) a költségvetési szerv valamennyi tevékenysége és célja összhangban legyen a szabályszerűséggel, szabályozottsággal, valamint a gazdaságosság, hatékonyság és eredményesség követelményeivel,

b) az eszközökkel és forrásokkal való gazdálkodásban ne kerüljön sor pazarlásra, visszaélésre, rendeltetésellenes felhasználásra,

c) megfelelő, pontos és naprakész információk álljanak rendelkezésre a költségvetési szerv működésével kapcsolatosan, és

d) a belső kontrollrendszer harmonizációjára és összehangolására vonatkozó jogszabályok végrehajtásra kerüljenek a módszertani útmutatók figyelembevételével.

A belső kontrollrendszer az Önkormányzatnál, beleértve a Hivatalt, Nemzetiségi Önkormányzatokat az Intézményeket, valamint a Gazdasági Társaságokat is részben kiépített.

A belső kontrollrendszer megfelelő kialakítása az új jogszabályi előírások keretében –az eljárások és a szabályozások tekintetében is – kötelező, folyamatos feladat.

**A kockázati tényezők és értékelésük**

A kockázati tényezők értékelése az "Integrált kockázatelemzés" keretében kell végrehajtani.

Az éves belső ellenőrzési tervhez, a kockázatelemzés - a hatályos Belső Ellenőrzési Kézikönyv alapján - minden évben elkészítésre kerül, melynek során a főbb folyamatok, a kockázati tényezők és a hozzárendelhető ellenőrzési pontok meghatározásra kerülnek. A magas kockázatot mutató folyamatok a következő év(ek) éves ellenőrzési terveiben elsődlegesen szerepelnek, majd a közepes kockázatú folyamatok kerülnek figyelembevételre. A következő években végrehajtásra kerülő külső ellenőrzések tapasztalatai alapján a folyamatok átértékelésre kerülnek, a megállapítások tükrében.

Az egyes rendszerek (folyamatok) kockázatelemzését a kockázati tényezők, és azok súlya alapján kell elvégezni. A Pénzügyminisztérium ajánlása, valamint a Belső Ellenőrzési Kézikönyv kockázatelemzési előírása alapján az Önkormányzatnál, Hivatalnál, Nemzetiségi Önkormányzatoknál, az Intézményeknél és a Gazdasági Társaságoknál olyan 12 tényező került meghatározásra, amely hatással van a rendszerek (folyamatok) működésére. A belső ellenőrzés a rendszerek, folyamatok kockázatelemzését e 12 kockázati tényező figyelembevételével végzi, valamint a Belső Ellenőrzési Kézikönyvben meghatározottak szerint.

1. Belső kontrollok értékelése

2. Változás / átszervezés

3. A rendszer komplexitása

4. Kölcsönhatás más rendszerekkel

5. Bevételszintek /költségszintek

6. Külső szervezetek/partnerek által gyakorolt befolyás

7. Legutóbbi ellenőrzés óta eltelt idő

8. Vezetőség aggályai

9. Pénzügyi szabálytalanságok valószínűsége

10. Szabályozottság és szabályosság

11. Munkatársak képzettsége és tapasztalata

12. Erőforrások rendelkezésre állása

**A belső ellenőrzésre vonatkozó fejlesztési és képzési terv**

Az ellenőrzés célja a jogszabályokban, szabályzatokban előírtaknak magasabb szinten történő megfelelése. Ennek megfelelően a fejlesztés célja, hogy a belső ellenőr képzettsége és szakmai gyakorlata kielégítse az ellenőrzési tevékenységgel szemben támasztott szakmai követelményeket. Az ellenőrrel szemben elvárás a továbbképzésen való részvétel, a folyamatos felkészülés. A belső ellenőrzési jelentések átfogó felmérő-elemző munkára épülő értékelése és javaslattétele magas színvonalú szakmai munkát igényel, melynek érdekében törekedni kell az ellenőrzések minél tökéletesebb lebonyolítására, egységes eljárások alkalmazására. Az ellenőrzési tevékenység megvalósítása során érvényesülniük kell az államháztartásért felelős miniszter által közzétett módszertani útmutatóknak is.

A Belső Ellenőrzési Kézikönyv (továbbiakban: BEK) használatának célja, hogy a mindennapi munka során egységes eljárásrend és iratminták alkalmazásával kerüljön a belső ellenőrzési tevékenység elvégzésre. A BEK tartalmáról a Bkr. rendelkezik, valamint előírja, hogy a kézikönyvet rendszeresen felül kell vizsgálni és a szükséges módosításokat (pl. jogszabályi, módszertani útmutató változás) elvégezni. Ugyancsak a Bkr. rendelkezik a belső ellenőrökre vonatkozó általános és szakmai követelményekről is. A költségvetési szervnél belső ellenőrzési tevékenységet az államháztartásért felelős miniszter engedélyével rendelkező személy végezhet. A tevékenység ellátásához szükséges szakmai feltételek a költségvetési szervnél és köztulajdonban álló gazdasági társaságnál belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú kötelező továbbképzéséről szóló 22/2019. (XII. 23.) PM rendelet, ***2. A belső ellenőrre vonatkozó szakmai követelmények*** részében kerültek meghatározásra.

A Hivatal belső ellenőre megfelelt a szakmai feltételeknek, rendelkezik a szükséges pénzügyi, gazdálkodási területen szerzett szakmai gyakorlattal és képzettséggel, ennek megfelelően regisztrációs számmal nyilvántartásba vett engedéllyel rendelkezik, aki a belső ellenőri tevékenységet a Hivatalban 2011. augusztus 01-től látja el. A belső ellenőr a kötelező szakirányú képzettségként közgazdász oklevéllel, valamint vállalkozási szakon mérlegképes könyvelői végzettséggel rendelkezik.

A belső ellenőrök kötelesek a már megszerzett ismereteiket naprakészen tartani, fejleszteni és ennek érdekében kétévente kötelesek szakmai továbbképzésen részt venni és vizsgát tenni. A vizsgákat a NAV Képzési, Egészségügyi és Kulturális Intézete szervezi. A költségvetési szervnél és köztulajdonban álló gazdasági társaságnál belső ellenőrzési tevékenységet végzők nyilvántartásáról és kötelező szakmai továbbképzéséről, valamint a költségvetési szervek vezetőinek és gazdasági vezetőinek belső kontrollrendszer témájú kötelező továbbképzéséről szóló 22/2019. (XII. 23.) PM rendeletben foglaltak szerint, a belső ellenőrnek első alkalommal a tevékenység végzésére jogosító engedély kiadását követő évben az „ÁBPE-továbbképzés I.” elnevezésű képzést kell teljesítenie, ezt követően kétévente „ÁBPE-továbbképzés II” képzésen kell részt vennie.

A belső ellenőr természetesen az önképzés lehetőségével is él, a rendelkezésre álló eszközök segítségével, úgymint például a jogszabályok figyelése, és egyéb szakmai jelentések, szakanyagok keresése interneten keresztül. Az ellenőrzési standardok, szakmai útmutatók és módszertanok figyelemmel kísérése, alkalmazása és a jobb ellenőrzési gyakorlatok átvétele is a fejlődéshez tartozik. Mivel a munkakör betöltéséhez szükséges képzettséggel rendelkezik a belső ellenőr, a fejlesztési, képzési cél a meglévő szakmai tudás továbbfejlesztése, a belső ellenőrzés speciális ismeretkörének bővítése.

**A szükséges erőforrások felmérését elsősorban a létszám, képzettség, tárgyi feltételek**

A Hivatal belső ellenőri létszáma 1 fő köztisztviselő, mely létszámot az ellenőrizendő folyamatok számának, gyakoriságának meghatározásánál figyelembe szükséges venni. A bizonyosságot adó tevékenységek során a következő ellenőrzési típusokat különböztetjük meg: - *szabályszerűségi ellenőrzés* (tevékenység megfelelően szabályozott-e), - *pénzügyi ellenőrzés* (pénzügyi elszámolások, számviteli nyilvántartások ellenőrzés), - *rendszerellenőrzés* (egy rendszer működésének átfogó vizsgálata), - *teljesítmény-ellenőrzés* (egy tevékenység területén a forrásfelhasználás gazdaságosan, hatékonyan és eredményesen valósul-e meg), - *informatikai ellenőrzés* (informatikai rendszerek megfelelősége, biztonsága). Az öt ellenőrzési típus közül az informatikai ellenőrzés speciális szakértelmet igénylő ellenőrzés típus, melyhez kapcsolódóan továbbképzési előírási kötelezettsége nincs a belső ellenőrnek, ezért ilyen irányú ellenőrzés végzése esetén szükségessé válhat szakértő bevonása is. Külső szakértő bevonása akkor lehetséges, ha a meglévő belső ellenőrzési erőforrások nem elegendőek az elvégzendő feladatok mennyiségéhez és azok jellegéhez képest. A belső ellenőri képzettséggel kapcsolatos információk az előző pontban szerepelnek.

A Hivatal belső ellenőre rendelkezik a tevékenység ellátásához szükséges képzettséggel és az Áht. 70.§ (4)-(5) bekezdésben előírt engedéllyel. A munkavégzés tárgyi feltételei a belső ellenőrzés ellátásához megfelelőek. Biztosított a külön irodahelyiség gépekkel, felszerelésekkel együtt (pl. számítógép, nyomtató, vonalas telefon, zárható szekrény …stb.). Az informatikai eszközellátottság révén a központi jogtár, az önkormányzati rendelettárak, belső szabályzatok és az internet elérhetőek az ellenőrzés számára. Az ellenőrzések során az adatbekérés útján történő ellenőrzés előtérbe kerül, minimálisra csökkentve ezzel a helyszíni ellenőrzés szükségességét, idejét.

**Az a)-c) pont alapján meghatározott ellenőrzési prioritások és az ellenőrzési gyakoriság**

Alapvető követelmény a valóságos helyzet feltárására irányuló törekvés, a tárgyszerűség, az objektivitás és a tényállás hű visszatükrözése.

Törekedni kell:

- az ellenőrzési kötelezettségek, jogosultságok - törvény szerinti - teljesítésére (rendszeres, ill. éves ellenőrzési kötelezettségek)

- a felső vezetés ellenőrzési igényeinek, javaslatainak kielégítésére,

- az ellenőrzéssel lefedett területek növelésére,

- az ellenőrzött területek részfolyamatainak ellenőrzésére,

- az időszerű ellenőrzési témák vizsgálatára,

- igény szerint, az európai uniós, továbbá a hazai pályázati források bevonásával, felhasználásával megvalósuló beruházások ellenőrzésére.

A bizonyosságot adó tevékenység mellett kiemelt figyelmet kell fordítani a tanácsadói tevékenységre is. A bizonyosságot adó tevékenység során készült ellenőrzési jelentésekben a megállapítások mellet fontos a javító szándékú ajánlások, tanácsok megfogalmazása is.

A vezetői igény alapján a tanácsadói tevékenység területe:

- a belső kontrollrendszer javítása, valamint annak továbbfejlesztése érdekében a belső szabályzatok tartalmára, szerkezetére irányuló javaslatok megfogalmazása.

A 2021.-2024. közötti időszakban ellenőrzési prioritásokat jelent:

* Az Önkormányzat, valamint a Hivatal, a Nemzetiségi Önkormányzatok, az Intézmények és a Gazdasági Társaságok vonatkozásában is a működési és gazdálkodási folyamatok ellenőrzése, annak érdekében, hogy a vizsgálatok hozzájáruljanak az Önkormányzat, a Hivatal, a Nemzetiségi Önkormányzatok, az Intézmények és a Gazdasági Társaságok vonatkozásában is az előírt feladatellátás hatékonyságának növeléséhez.
* Az Önkormányzat 100 %-os tulajdonában lévő gazdasági társaságok ellenőrzésére választási ciklusonként legalább egyszer kerüljön sor.
* Legalább 2 évente a pénzügyi és számviteli rendszer szabályozottságának ellenőrzése.
* Az Önkormányzat által, céljelleggel nyújtott támogatások ellenőrzése évente.

Az ellenőrzések gyakorisága:

A stratégiai céloknál megfogalmazott gyakoriságoknak megfelelően, a kockázati térkép elemzése alapján (magas,- közepes,- alacsony kockázat).

Mór, 2020. 07. 28.

Készítette:

Laki Csabáné

belső ellenőr